Nu kan frivillige søge tilskud til at fjerne affald fra danske strande : Forbrugernyt - KvindeGuiden
Strandoprydningspuljen, som også kan søges af private, er et af flere initiativer, som skal begrænse plastikforurening og overforbrug af plastik.
Affald og plastik hører ikke til på de danske strande. Alligevel kan man mange steder finde kapsler, dåser, poser, plastiklåg, dunke, cigaretskod, bøjer og fiskegarn i sandet langs kysterne. Strandoprydningspuljen er et af flere initiativer, som skal begrænse plastikforurening og overforbrug af plastik, og fra 15. september kan alle frivillige søge tilskud til opgaven gennem Miljø- og Fødevareministeriets strandoprydningspulje på 2,1 mio. kr.
"Naturen skal være natur - ikke skraldespand. Strandoprydningspuljen er en håndsrækning til de mange frivillige, som knokler med at holde strandene fri for affald - så alle andre kan nyde en tur langs kysterne i vores fantastiske natur," siger miljøminister Lea Wermelin.
"Plastik og andet henkastet affald er en trussel for vores dyr, natur og miljø. Derfor har jeg bl.a. forbudt gratis bæreposer fra 1. januar 2021, og vores forbrug af plastik-take-away-emballager skal være halveret i 2026. Fra næste sommer skal alle danskere desuden sortere i de samme ti affaldstyper, så vi kan få genanvendt langt flere ressourcer. Vi skal væk fra en brug og smid væk-kultur, og vi kan alle gøre en forskel, så affald ikke ender i naturen."